google/wiki40b huggingface dataset:
Peugeot 403

Κινητήρες

Κατά το λανσάρισμα, προσφερόταν μόνο με μια μεγαλύτερη εκδοχή του βενζινοκινητήρα 1.290 cm³ του Peugeot 203. Ειδικά στο 403 όμως, προκειμένου να επιτευχθεί επαρκής ισχύς για το μεγαλύτερο βάρος του αυτοκινήτου, ο κυβισμός του είχε αυξηθεί στα 1.468 cm³, αποδίδοντας 65 hp στις 5.000 στροφές / λεπτό, ενώ ανήκε στη γαλλική φορολογική τάξη 8CV.
Τον Οκτώβριο του 1959, προστέθηκε ένας κινητήρας πετρελαίου, κάτι σπάνιο για την τότε εποχή, κυβισμού 1.816 cm³, προσφέροντας έτσι αξιοσημείωτη οικονομία καυσίμου. Αρχικά διατέθηκε μόνο στο Peugeot 403 station wagon, αλλά 1 έτος μετά έγινε διαθέσιμος και στο 4-πορτο sedan.
Κατά την διακοπή του Peugeot 203, το 1960, ο κινητήρας βενζίνης 1.290 cm³ που προαναφέρθηκε, ισχύος 47 hp, προσφέρθηκε τελικά και στο 403, σε μια έκδοση γνωστή ως 403 Berline Luxe. Η φορολογία των αυτοκινήτων στη Γαλλία βασιζόταν τότε στον κυβισμό του κινητήρα, με αποτέλεσμα η μικρότερου κυβισμού έκδοση του 403 να εμπίπτει στη φορολογική τάξη 7CV. Όλοι οι κινητήρες του 403 ήταν 4-κύλινδροι σε σειρά.

Κιβώτια ταχυτήτων

Η στάνταρ μετάδοση σε όλες τις εκδόσεις του 403 ήταν ένα 4-τάχυτο μηχανικό κιβώτιο, το οποίο μάλιστα είχε συγχρονισμό σε όλες τις σχέσεις, κάτι ιδιαίτερα ασυνήθιστο και προηγμένο εν έτει 1955. Τον Οκτώβριο του 1957, στο Σαλόνι Αυτοκινήτου του Παρισιού, η Peugeot εισήγαγε για πρώτη φορά στο 403 και μια ημι-αυτόματη εκδοχή του κιβωτίου, με ηλεκτρομαγνητικό αυτόματο συμπλέκτη της Jaeger, με έξτρα χρέωση. Και τα δύο κιβώτια, είχαν το λεβιέ ταχυτήτων πάνω στην κολώνα του τιμονιού, στη δεξιά πλευρά της.

Εκδοχές αμαξώματος

Η στάνταρ και πιο γνωστή στο κοινό εκδοχή, ήταν 4-πορτο sedan. Από τον Σεπτέμβριο του 1956, επίσης, διατέθηκε και σε 2-πορτο pick-up, καθώς σε δύο 5-πορτες εκδόσεις station wagon, με μακρύτερο μεταξόνιο κατά 24 εκατοστά, υπό τις ονομασίες Peugeot 403 «Familiale» και Peugeot 403 «Commerciale». Το Familiale είχε στάνταρ 3-η σειρά καθισμάτων και διαφημιζόταν ως 7-θέσιο / 8-θέσιο. Αντιθέτως, το Commerciale είχε ένα κοινό 5-θέσιο σαλόνι. Όλα τα 403 station wagon έφεραν άκαμπτο πίσω άξονα και ηλιοροφή, ενώ στην έκδοση «Familiale» τα μπροστινά καθίσματα ρυθμίζονταν και στην κλίση της πλάτης τους.
Ένα μήνα νωρίτερα, τον Αύγουστο του 1956, είχε λανσαριστεί και ένα 2-πορτο 403 cabriolet, με πολυτελές σαλόνι, το οποίο έφερε δέρμα υψηλής ποιότητας. Ωστόσο, η εμπορική τιμή του 403 καμπριολέ, εν έτει 1958, ήταν 80% υψηλότερη από αυτήν του εισαγωγικού «berline grand luxe» 403 sedan και για τον λόγο αυτό, μόλις 2.043 αντίτυπα του Peugeot 403 cabriolet παρήχθησαν. Την άνοιξη του 1961, η παραγωγή του ανοικτού 403 διακόπηκε, εν αναμονή της έκδοσης Peugeot 404 cabriolet, που κυκλοφόρησε λίγους μήνες μετά.

Αντικατάσταση του 403

Το Peugeot 403 αντικαταστάθηκε επίσημα τον Μάιο του 1960, από το Peugeot 404. Ωστόσο, λόγω της άριστης αξιοπιστίας του για την τότε εποχή, το 403 παρέμεινε στην παραγωγή ως μία φθηνότερη εναλλακτική λύση, έως τον Νοέμβριο του 1966.

Εμφανίσεις

Πιθανώς το πιο γνωστό, είναι ένα 403 καμπριολέ του 1959 που οδηγούσε ο Peter Falk ως Columbo, στην αμερικανική τηλεοπτική σειρά Columbo του 1968 - 1978.
2630 Χέρμοντ

Φυσικά χαρακτηριστικά

Τα φυσικά χαρακτηριστικά του Χέρμοντ είναι άγνωστα.
Κοινή αγροτική πολιτική

Η Κοινή Αγροτική Πολιτική αποτελεί την ενοποιημένη Αγροτική Πολιτική των κρατών-μελών της Ευρωπαϊκής Ένωσης. Περιγράφει ένα σύνολο νόμων σχετικών με την γεωργία και την διακίνηση αγροτικών προϊόντων και όλες τις εκβάσεις που προκύπτουν, όπως η σταθερότητα των τιμών, η ποιότητα των προϊόντων, η επιλογή προϊόντων, η χρήση του εδάφους και η απασχόληση στον αγροτικό κλάδο.
Άρχισε να ισχύει το 1962, στο πλαίσιο της Ευρωπαϊκής Οικονομικής Κοινότητας (ΕΟΚ), προδρόμου της Ευρωπαϊκής Ένωσης (Ε.Ε.), με στόχο τη διάθεση τροφίμων στους Ευρωπαίους καταναλωτές σε ανεκτές τιμές αλλά και τη δίκαιη αμοιβή των παραγωγών και την, κατ’ επέκταση, εξασφάλιση λογικού βιοτικού επιπέδου για τους γεωργούς.
Σε όλη τη διάρκεια της σαραντάχρονης πορείας της, αποτέλεσε έναν από τους πιο σημαντικούς τομείς πολιτικής της Ευρωπαϊκής Ένωσης, καθορίζοντας το σύνολο των κανόνων και μηχανισμών, που ρυθμίζουν την παραγωγή, το εμπόριο και την επεξεργασία των γεωργικών προϊόντων στην Ευρωπαϊκή Ένωση. Γενικότερα, βασίστηκε πάνω στις αρχές της αρχής της ενότητας των γεωργικών προϊόντων, της κοινοτικής προτίμησης και της χρηματοδοτικής αλληλεγγύης.
Η ΚΑΠ στην πορεία της υπέστη αρκετές μεταρρυθμίσεις –κατά περιπτώσεις ριζικές- εξελισσόμενη ώστε να ανταποκρίνεται στις μεταβαλλόμενες ανάγκες της κοινωνίας. Με τη μείωση του αριθμού των απασχολούμενων στον τομέα της γεωργίας άρχισε και η σταδιακή μείωση του ποσοστού χρηματοδότησης που αναλογεί στην Κ.Α.Π., από τους πόρους της Ε.Ε..Τώρα πλέον, μετά και τη νέα διεύρυνση της Ε.Ε., κύριος στόχος της πολιτικής αυτής είναι ο ρόλος της γεωργίας στην διαφύλαξη και τη διαχείριση των φυσικών πόρων στο πλαίσιο της αειφόρου ανάπτυξης, των γεω-περιβαλλοντικών μέτρων, κ.ά.

Κριτική ΚΑΠ

Η Κοινή αγροτική πολιτική έχει γίνει αντικείμενο κριτικής από πολλούς και διαφορετικούς παράγοντες. Ακόμη και η Ευρωπαϊκή Επιτροπή έχει πειστεί για πολλά μειονεκτήματα αυτής της πολιτικής. Τον Μάιο του 2007, η Σουηδία έγινε η πρώτη χώρα της Ευρωπαϊκής Ένωσης που υποστήριξε πως η πολιτική των αγροτικών επιδοτήσεων πρέπει να εγκαταλειφθεί (εκτός από αυτές που σχετίζονται με την προστασία του περιβάλλοντος)
Εφαρμοσμένη μηχανική

Σχέση με άλλους κλάδους

Ως κλάδος μακροχρόνιας και ενδιαφέρουσας ιστορίας, η εφαρμοσμένη μηχανική έχει αλληλεπιδράσει με πολλούς άλλους κλάδους. Στην περιγραφή αυτών των αλληλεπιδράσεων, συνήθως αναφέρονται τα ακόλουθα:
Ως επιστημονικός κλάδος, η εφαρμοσμένη μηχανική αντλεί πολλές από τις αρχές και τις μεθόδους της από τις φυσικές επιστήμες (π.χ. από την κλασική μηχανική), από τα μαθηματικά και όλο και περισσότερο από την πληροφορική. Υπό αυτήν τη μορφή, η εφαρμοσμένη μηχανική μοιράζεται παρόμοιες ιδιότητες και προοπτικές με την εφαρμοσμένη φυσική και τα εφαρμοσμένα μαθηματικά.
Ως εναρκτήριος επιστήμη, η εφαρμοσμένη μηχανική έχει λάβει ώθηση από τη μελέτη φυσικών φαινομένων όπως οι τροχιές των πλανητών, η κυκλοφορία του αίματος, η μετανάστευση των ζώων, ο σχηματισμός των βουνών και η διάδοση των σεισμικών κυμάτων. Τέτοιες μελέτες έχουν οδηγήσει σε επιστήμες όπως την ουράνια μηχανική, τη βιομηχανική και την γεωμηχανική.
Ως πρακτικός τομέας, η εφαρμοσμένη μηχανική έχει προωθηθεί επίσης με τη συμμετοχή της σε σημαντικές εφευρέσεις καθ όλη την ιστορία, όπως κτήρια, σκάφη, αυτοκίνητα, σιδηροδρόμους, διυλιστήρια, μηχανές, αεροπλάνα, πυρηνικούς αντιδραστήρες, σύνθετα υλικά, υπολογιστές και ιατρικά μοσχεύματα. Σε τέτοιες περιπτώσεις ο τομέας είναι επίσης γνωστός ως εφαρμοσμένη τεχνική μηχανική, όχι σπάνια επικαλυπτόμενη με τις επιστήμες του πολιτικού μηχανικού, του μηχανολόγου μηχανικού, του χημικού μηχανικού, του ηλεκτρολόγου μηχανικού κλπ.
Ιωάννης Κουντουριώτης

Η ζωή του

Γεννήθηκε στις 27 Αυγούστου 1866 στην Ύδρα και ήταν γιος του βουλευτή Θεόδωρου Κουντουριώτη και της Λουκίας Νεγρεπόντη. Από την πλευρά του πατέρα του καταγόταν από την σπουδαία οικογένεια Κουντουριώτη και ήταν εγγονός του πρωθυπουργού Γεωργίου Κουντουριώτη, ενώ από την πλευρά της μητέρας του από την παλαιά χιώτικη οικογένεια Νεγρεπόντη, τα μέλη της οποίας ασχολούντο παραδοσιακά με το εμπόριο. Αδελφός του ήταν ο ναύαρχος και πρόεδρος της Δημοκρατίας Παύλος Κουντουριώτης. Σπούδασε νομικά στη Νομική Σχολή Αθηνών του Πανεπιστημίου Αθηνών, του οποίου αναγορεύθηκε διδάκτωρ και συμπλήρωσε τις σπουδές του στο Παρίσι. Ασχολήθηκε με την πολιτική και εξελέγη για πρώτη φορά βουλευτής Ύδρας το 1899, εκλεγόμενος συνεχώς από τότε μέχρι και το 1911. Υπήρξε φίλος του Ελευθερίου Βενιζέλου, με τον οποίο διατηρούσε φιλική σχέση από το σχολείο. Ο τελευταίος του είχε υποσχεθεί ότι θα τον στηρίξει σε ενδεχόμενη υποψηφιότητά του στις δημαρχιακές εκλογές της Αθήνας, τελικώς όμως απευθύνθηκε στον Εμμανουήλ Μπενάκη, ο οποίος και εξελέγη τελικώς με την στήριξη του κόμματος των Φιλελευθέρων. Το 1917 διορίστηκε έκτακτος απεσταλμένος και πληρεξούσιος υπουργός «παρά τη σερβική Αυλή» στη Θεσσαλονίκη.
Διετέλεσε πρόεδρος της Τράπεζας Αθηνών, της Γενικής Τράπεζας, της Γαλλοελληνικής Τράπεζας, καθώς και αντιπρόεδρος της Τράπεζας Ανατολής. Την περίοδο 1923 - 1933 διετέλεσε πρόεδρος της Φιλεκπαιδευτικής Εταιρείας, αντιπρόεδρος της Ελληνικής Εταιρείας Τροχιοδρόμων Αθηνών - Πειραιώς και μέλος της Αθηναϊκής Λέσχης.
Απεβίωσε στο Παρίσι στις 10 Οκτωβρίου 1933 και ενταφιάστηκε στο Α' νεκροταφείο Αθηνών. Ήταν νυμφευμένος με την Θάλια Αθηνογένη (1896-1953), ανιψιά του Στέφανου Σκουλούδη και είχε αποκτήσει δύο κόρες: την Μαρία, σύζυγο Αχιλλέα Γεωργαντά, και την Λουκία.
Φρειδερίκος Δ΄ της Έσσης-Χόμμπουρκ

Βιογραφία

Γεννήθηκε στο κάστρο Μπράουνφελς και ήταν ο μόνος γιος του Καζιμίρ-Γουλιέλμου πρίγκιπα της Έσσης-Χόμπουρκ και της Χριστίνας-Καρλόττας, κόρης του Γουλιέλμου-Μαυρικίου του Ζολμς-Μπράουνφελς.
Μεγάλωσε στο κάστρο Μπράουνφελς και μετά στο Βάρελ. Εκπαιδεύτηκε με πνεύμα Ανθρωπιστικό-Χριστιανικό και παρακολούθησε μερικές περιόδους στο Πανεπιστήμιο του Λάιντεν. Το 1740, κατά την επίσκεψή του στο Βέζελ, τον γνώρισαν στον Φρειδερίκο Β΄ της Πρωσίας. Αυτός του πρότεινε να εισέλθη στον Πρωσικό στρατό, πράγμα που έκανε και το επόμενο έτος συμμετείχε στους δύο Πολέμους της Σιλεσίας. Διακρίθηκε στην πολιορκία του Μπζεκ (γερμ. Μπρηγκ) και προήχθη σε λοχαγό. Το 1744 συμμετείχε στην επίθεση της Βοημίας και στην κατάληψη, κατόπιν πολιορκίας, της Πράγας. Το 1745 ασθένησε και έλαβε άδεια.
Το 1746 απεβίωσε ο θείος του Φρειδερίκος Γ΄ λάντγκραβος της Έσσης-Χόμμπουρκ και, επειδή οι δύο μόνοι γιοί του είχαν ήδη αποβιώσει, τον διαδέχθηκε ως Φρειδερίκος Δ΄. Το λαντγκραβάτο, λόγω υπέρογκων δαπανών των προκατόχων του, ήταν υπό Οικονομική Αποκατάσταση. Οι δύο υπουργοί του προσπάθησαν να λύσουν το πρόβλημα, αλλά η κακοδιαχείριση επέφερε την επιβολή Επιτροπής Χρέους από τον Γερμανό βασιλιά για την επίβλεψη της διοίκησης.
Το 1737 απεβίωσε ο μεγάλος θείος του Φερδινάνδος Κέττλερ δούκας του Κούρλαντ και διεκδίκησε τη διαδοχή. Αλλά η Άννα Ρομάνοφ αυτοκράτειρα της Ρωσίας έδωσε το δουκάτο στον ευνοούμενό της Ερνέστο-Ιωάννη φον Μπίρον. Το 1747 ο πρεσβύτερος κλάδος της Έσσης-Ντάρμστατ προσπάθησε να επαναποκτήσει το Χόμπουρκ: ο Λουδοβίκος Η΄ εισέβαλε με στρατό και δήλωσε κηδεμόνας του, αν και ο Φρειδερίκος Δ΄ ήταν 23 ετών. Η υπόθεση δικάστηκε στο Αυλικό Συμβούλιο της Γερμανίας, αλλά το 1751 απεβίωσε ο Φρειδερίκος Δ΄ από ασθένεια στο στήθος. Τον διαδέχθηκε ο 3ετής γιος του Φρειδερίκος Ε΄.
ΟΥΕΦΑ Τσάμπιονς Λιγκ 2007-08

Η διοργάνωση της περιόδου 2007-2008 ήταν η δέκατη έκτη από την καθιέρωση του Champions League και η πεντηκοστή τρίτη από το ξεκίνημα του κυπέλλου πρωταθλητριών. Το κύπελλο κατέκτησε η Μάντσεστερ Γιουνάιτεντ για τρίτη φορά στην ιστορία της κερδίζοντας στον τελικό τη Τσέλσι στη διαδικασία των πέναλτι με 6-5. Ο κανονικός αγώνας είχε λήξει ισόπαλος 1-1. Ο τελικός πραγματοποιήθηκε στις 21 Μαΐου, στη Μόσχα και τον παρακολούθησαν 67.000 θεατές. Αναλυτικά τα αποτελέσματα της διοργάνωσης:
Ευρωπαϊκό πρωτάθλημα χόκεϊ επί πάγου

Το Ευρωπαϊκό πρωτάθλημα χόκεϊ στον πάγο της IIHF ήταν διοργάνωση που διεξαγόταν, με διακοπές, από το 1910 μέχρι και το 1932.Τα μετάλλια στο Ευρωπαϊκό Πρωτάθλημα απονέμονταν στους Ευρωπαίους συμμετέχοντες στο Παγκόσμιο πρωτάθλημα χόκεϊ επί πάγου της IIHF μέχρι το 1991.
Αργουλές Χανίων

Τοποθεσία

Ο Αργουλές απέχει 85 χλμ από τα Χανιά και είναι χτισμένος σε υψόμετρο 120 μέτρων στους νότιους πρόποδες των Λευκών Ορέων, προσφέρoντας θέα στο Λιβυκό Πέλαγος. Η κοντινότερη παραλία είναι η Αγία Μαρίνα, στα νότια του οικισμού. Στον Αργουλέ καταλήγει το ομώνυμο Αργουλιανό φαράγγι, το οποίο ξεκινά από το οροπέδιο του Μανικά και αποτελεί ένα σημαντικό φυσικό βιότοπο. Από τον Αργουλέ περνά επίσης ένα παρακλάδι του Ευρωπαϊκού μονοπατιού Ε4, το οποίο εκτείνεται από το Φραγκοκάστελλο προς το Κάτω Ροδάκινο.

Ιστορικά στοιχεία

Ένας μικρός πρώιμος μινωικός οικισμός έχει εντοπιστεί στο λόφο Χαλέπα, στο μέσο της απόστασης μεταξύ Αργουλέ και Ροδάκινου, περίπου 1 χλμ. βόρεια από τη θάλασσα. Εικάζεται επίσης ότι η αρχαία πόλη Απολλωνιάς βρισκόταν ανάμεσα στον Αργουλέ και τη Σκαλωτή. Ο χρόνος της ίδρυσης του Αργουλέ είναι άγνωστος, ωστόσο ο οικισμός αναφέρεται στην ενετική απογραφή του Μπαρότσι το 1577, ως κομμάτι της επαρχίας Ρεθύμνου με την ονομασία Αγαλέ. Σύμφωνα με τα επίσημα στοιχεία της οθωμανικής απογραφής του 1881, στον Αργουλέ ζούσαν 78 κάτοικοι, όλοι χριστιανοί.
Διοικητικά ο Αργουλές υπήχθη αρχικά το 1878 στον δήμο Καλλικράτους της επαρχίας Σφακίων. Μετά την ενσωμάτωση της Κρήτης στην Ελλάδα αποτέλεσε χωριό της κοινότητας Καψοδάσου της επαρχίας Σφακίων ενώ αργότερα εντάχτηκε στην κοινότητα Σκαλωτής της ίδιας επαρχίας μέχρι το 1997. Στο πλαίσιο του σχεδίου Καποδίστρια εντάχθηκε στο νεοσύστατο δήμο Σφακίων, στον οποίο παρέμεινε και μετά τις αλλαγές που επήλθαν στην τοπική αυτοδιοίκηση στα πλαίσια του προγράμματος Καλλικράτη.

Γενικά στοιχεία

Σύμφωνα με την απογραφή του 2011, ο Αργουλές είχε 41 κατοίκους. Οι κάτοικοί του ασχολούνται κυρίως με την αιγοπροβατοτροφία, μετακινώντας τα κοπάδια τους στο ορεινότερο χωριό του Καλλικράτη κατά τη διάρκεια του καλοκαιριού. Αξιοθέατα του χωριού είναι τα βυζαντινά ναΰδρια της Αγίας Παρασκευής και της Αγίας Μαρίνας.
Νικόλαος Φανδρίδης

Βιογραφικά στοιχεία

Γεννήθηκε στον Θέρισο το 1802 από οικογένεια προύχοντα. Έμαθε γράμματα και ήταν από τους λίγους μορφωμένους της εποχής του. Με την έναρξη της επανάστασης δημιούργησε μικρό σώμα με τους συμπατριώτες του και πολέμησε διαρκώς από το 1821 ως το 1829. Πήρε μέρος στις μάχες του Νταράτσου και αλλού. Πληγώθηκε και υπέφερε μέχρι τα γηρατειά. Μετά την επανάσταση κατέβηκε με την οικογένειά του στα Κύθηρα και στο Άργος. Η επιτροπή βαθμολόγησης των αγωνιστών τον κατέταξε με βαθμό ταγματάρχη της Φάλαγγας, αλλά αυτός δεν δέχτηκε την θέση αυτή.
Τιμήθηκε για τις υπηρεσίες του με τον Σταυρό του Αγώνα, ύστερα με τον Αργυρό Σταυρό, και αργότερα, από τον Βασιλέα Γεώργιο με τον Χρυσό Σταυρό του Σωτήρος.
Στο Άργος ίδρυσε σχολείο, στο οποίο μαθήτευσαν όλοι του Άργους και οι αξιωματικοί του ιππικού.
Παντρεύτηκε την θυγατέρα του Συνταγματάρχη Β. Χάλη.
Απεβίωσε στα Χανιά στις 14 Νοεμβρίου 1889.
Πριγκίπισσα Μαρία-Ολυμπία της Ελλάδας και της Δανίας

Νεαρή Ηλικία

Η Πριγκίπισσα Μαρία-Ολυμπία της Ελλάδας και της Δανίας, γεννήθηκε στις 25 ιουλίου 1996, στο Weill Cornell Medical Center στη Νέα Υόρκη από τους γονείς  Παύλος, ο διάδοχος της Ελλάδος και τη σύζυγό του Μαρί-Σαντάλ. Βαπτίστηκε στην Ορθόδοξη Εκκλησία από τον Πατριάρχης Βαρθολομαίος στην Κωνσταντινούπολη , στο ναό του Αγίου Γεωργίου στην Κωνσταντινούπολη, Τουρκία στις 22 Δεκεμβρίου του 1996. Νονοί της είναι η πατρική της θεία Πριγκίπισσα Αλεξία της Ελλάδος και της Δανίας, η μητρική της θεία Pia Getty, ο δεύτερος ξάδελφος του παππού της του Πρίγκιπα της Ουαλίας, και ο Πρίγκιπας Μιχαήλ της Ελλάδας και της Δανίας. Η οικογένειά της μεταφέρθηκε στο Λονδίνο, όπου πέρασε την παιδική της ηλικία. Είναι η μεγαλύτερη αδελφή του Πρίγκιπες Κωνσταντίνος-Αλέξιος, Αχιλλέας-Ανδρέας, Πρίγκιπα Οδυσσέα-Κίμωνα και τον Πρίγκιπα Αριστείδης-Σταύρος. Σπούδασε ιστορία της τέχνης, θέατρο, φωτογραφία, γραφιστική, ενώ ήταν σε οικοτροφείο στην Ελβετία με την ελπίδα να επιδιώκουν μια σταδιοδρομία στην τέχνη ή τη μόδα. Εργάστηκε ως μαθητευόμενη στο Dior's couture τμήμα, στην ηλικία των 17 ετών.

Προσωπική ζωή

Το 2016, η Μαρία-Ολυμπία σπούδασε φωτογραφία στο Parsons School of Design στη Νέα Υόρκη. Έχει αναφερθεί ότι είχε σχέση με τον γιο του νονού της, τον Πρίγκιπα Χάρι, αλλά ένας ανώτερος επίσημος εκπρόσωπος της Βρετανικής Βασιλικής Οικογένειας αρνήθηκε τις φήμες.
Αποκάλυψε ότι έχει δυσλεξία σε μια συνέντευξη με το περιοδικό Tatler.
Τον Μάιο του 2018, η Μαρία-Ολυμπία παρακολούθησε ένα εορταστικό δείπνο για να γιορτάσουν τα 50α γενέθλια του ξαδέρφου της, διαδόχου Φρέντερικ της Δανίας.
Τον Ιούλιο του 2018, η Μαρία-Ολυμπία ανέβασε μια φωτογραφία στο λογαριασμό της στο Instagram, όπου είχε επεκτείνει το μεσαίο της δάχτυλο. Η φωτογραφία έγινε παγκόσμια γνωστή και έλαβε κριτικές για αυτή. Αργότερα αφαιρέθηκε.

Καριέρα στη Μόδα

Έχει εργαστεί ως μοντέλο για την Teen Vogue, "Town & Country", Tatler, Γεια σας!, ¡Hola!, και W. Τον Ιούνιο του 2017, η Μαρία-Ολυμπία περπάτησε στην πασαρέλα για τον οίκο Dolce & Gabbana.

Καταγωγή

Από την πλευρά του πατέρα της είναι μέλος της Ελληνικής Βασιλικής Οικογένειας και της Δανέζικης Βασιλικής Οικογένειας. Ο πατρικός προ-προ-παππούς της Μαρίας - Ολυμπίας, ο Κωνσταντίνος ο Α΄ της Ελλάδας, ήταν γιος του Γεωργίου Α ' της Ελλάδας, του οποίου ο πατέρας ήταν Christian IX της Δανίας. Ως απόγονος της αρσενικής γραμμής του Christian IX, κατέχει τον τίτλο της Πριγκίπισσας της Δανίας.
Η μητέρα της είναι η κόρη του αμερικανού - γεννημένου Βρετανού δισεκατομμυριούχου Ρόμπερτ Γουόρεν Μίλερ και της σύζυγού του από το Εκουαδόρ,  Μαρί Σαντάλ Pesantes . Ο μητρικός παππούς της Μαρίας - Ολυμπίας είναι απόγονος του Mayflower και συνδέεται με τη Βρετανική Βόρεια Αμερικάνικη αποικιοκρατική ελίτ. Η οικογένειά του ισχυρίζεται ότι κατάγεται από τον Ερρίκο Α' της Αγγλίας,  Λουδοβίκος Δ' της Γαλλίας, και τον Γουλιέλμο Α' της Σκωτίας.
Πανελλήνιο πρωτάθλημα στίβου γυναικών 1965

Το Λ΄ Πανελλήνιο πρωτάθλημα στίβου γυναικών 1965 διεξήχθη από τις 23 ως τις 25 Ιουλίου 1965 στο Στάδιο Καραϊσκάκη, στον Πειραιά. Μετείχαν πάνω από 60 αθλήτριες από εννέα συλλόγους. Πρωταθλητής σύλλογος αναδείχθηκε ο Πανιώνιος για 13η συνεχόμενη φορά.
Σκαθάρι (ψάρι)

Το σκαθάρι (Spondyliosama cantharus) είναι ψάρι των θαλασσίων υδάτων, το οποίο ανήκει στην οικογένεια των Σπαριδών (Sparidae) και συγγενεύει με τον σαργό, τον σπάρο και το μελανούρι. Επίσης, είναι γνωστό ως ασκάθαρος, βαγιούνο ή βαζιούνο. Είναι ερμαφρόδιτο, γεννιέται ως θηλυκό και στη συνέχεια γίνεται αρσενικό.

Εξωτερικά Χαρακτηριστικά

Το σκαθάρι έχει ωοειδές σώμα, το οποίο είναι πεπιεσμένο στα πλευρά. Έχει μικρό κεφάλι και στόμα, κυρτό μέτωπο και μεγάλα μάτια. Η ράχη του έχει σκούρο μολυβί χρώμα, ενώ η κοιλιά τους πιο ανοιχτό. Στα πλευρά του υπάρχουν σταχτογάλανες, γαλανόμαυρες ή ασημόγκριζες γραμμές, οι οποίες όταν το ψάρι κινδυνεύει αλλάζουν χρώμα, σβήνουν ή παρουσιάζονται περισσότερες. Το μήκος του κυμαίνεται από 30 έως 50 εκατοστά, ενώ το βάρος του μπορεί να φτάσει τα 2 κιλά.

Τόπος Διαβίωσης

Τα μικρά σκαθάρια ζουν σε βραχώδεις περιοχές ή φυκιάδες κοντά στις ακτές, ενώ όταν μεγαλώσουν προτιμούν τα βαθειά νερά με αμμώδεις βυθούς.

Τροφή

Το σκαθάρι τρέφεται κυρίως με οστρακοειδή, μικρά καρκινοειδή και γαρίδες.
Κέρδος

Στα οικονομικά, το κέρδος στη λογιστική έννοια στο πλεόνασμα των εσόδων έναντι του κόστους είναι το άθροισμα των δύο συνιστωσών: το κανονικό κέρδος και το οικονομικό κέρδος. Το κανονικό κέρδος είναι το κέρδος που είναι απαραίτητο για την κάλυψη μόνο του κόστους ευκαιρίας του ιδιοκτήτη-διαχειριστή ή των επενδυτών της επιχείρησης. Ελλείψει αυτού του μεγάλου κέρδους, οι τρίτοι θα αποσύρουν το χρόνο και τα κεφάλαιά τους από την επιχείρηση και θα τα χρησιμοποιήσουν για να επωφεληθούν καλύτερα αλλού. Αντίθετα, το οικονομικό κέρδος, που μερικές φορές ονομάζεται πλεονάζον κέρδος, είναι κέρδος μεγαλύτερο από αυτό που απαιτείται για την κάλυψη του κόστους ευκαιρίας.
Το επιχειρηματικό στοιχείο του κανονικού κέρδους είναι το κέρδος που ο ιδιοκτήτης μιας επιχείρησης κρίνει απαραίτητο για την διαχείριση της επιχείρησης, δηλαδή είναι συγκρίσιμο με το επόμενο βέλτιστο ποσό που θα μπορούσε να κερδίσει ο επιχειρηματίας για να κάνει άλλη δουλειά. Ειδικότερα, εάν η επιχείρηση δεν συμπεριληφθεί ως παράγοντας παραγωγής, μπορεί επίσης να θεωρηθεί ως επιστροφή κεφαλαίου για τους επενδυτές, συμπεριλαμβανομένου του επιχειρηματία, που ισοδυναμεί με την απόδοση που ο ιδιοκτήτης του κεφαλαίου θα μπορούσε να αναμένει (σε μια ασφαλή επένδυση), συν την αποζημίωση για τον κίνδυνο. Το κανονικό κέρδος ποικίλει εντός και ανάμεσα στις βιομηχανίας: είναι ανάλογο με την επικινδυνότητα που σχετίζεται με κάθε τύπο επένδυσης. 
Σε συνθήκες τέλειου ανταγωνισμού υπάρχουν μόνο κανονικά κέρδη όταν επιτυγχάνεται μακροπρόθεσμη οικονομική ισορροπία. Έτσι δεν υπάρχει κίνητρο για τις επιχειρήσεις είτε να εισέλθουν είτε να εγκαταλείψουν τη βιομηχανία.
Μπασμανέ

Το Μπασμανέ ή Μπασμανές (τουρκικά: Basmane) είναι μία λαϊκή συνοικία και απ' τις πιο παλιές της Σμύρνης.
Βρίσκεται στο Κονάκι και πίσω από το Μεγάλο Παζάρι (Κεμεράλτι Μπαζάρ), το οποίο είναι το μεγαλύτερο και το πιο ιστορικό της Σμύρνης. Η συνοικία είναι χτισμένη στον λόφο του Πάγου ή Καντιφέ καλέ (Βελούδινο Κάστρο) ο οποίος πήρε το όνομά του από το ομώνυμο κάστρο που βρίσκεται στη κορυφή του. Το κάστρο αυτό πρωτοχτίστηκε από τον Λυσίμαχο, ο οποίος ήταν ένας από τους διαδόχους του Μεγάλου Αλεξάνδρου.
Η περιοχή είναι διάσημη για τον σιδηροδρομικό σταθμό της που εγκαινιάστηκε το 1866, αλλά και για τη Διεθνή Έκθεση της Σμύρνης. Τα παλιά χρόνια το Μπασμανέ ήταν μία εύπορη συνοικία και είχε αξιόλογο εβραϊκό και ελληνικό πληθυσμό. Στη γειτονιά υπάρχει επίσης η εκκλησία του Άη Βούκλα, η οποία είναι η μοναδική που γλίτωσε από τη Μικρασιατική Καταστροφή και υπάρχει μέχρι και σήμερα.
Σήμερα η περιοχή είναι πολύ υποβαθμισμένη. Εκεί έχουν μεταναστεύσει πολλοί Κούρδοι από τα βάθη της Ανατολίας οι οποίοι μένουν σε σπίτια που έχτισαν χωρίς άδεια. Ορισμένοι από αυτούς συχνάζουν ως πλανόδιοι πωλητές στο κάστρο του Καντιφέ καλέ όπου πουλάνε αναμνηστικά. Επίσης, πολλοί Σύριοι και Ιρακινοί πρόσφυγες/μετανάστες έχουν βρεί καταφύγιο στα εγκαταλελειμένα αρχοντικά της και στα παλιά ξενοδοχεία. Ωστόσο επειδή το Μπασμανέ είναι κοντά στο ιστορικό κέντρο της πόλης η αστυνόμευση είναι αρκετά καλή και είναι σχετικά ασφαλές πρίν τη δύση του ηλίου.
Ιζνίκ

Κεραμεική

Η Ιζνίκ είναι γνωστό για τα φημισμένα κεραμεικά του. Με σημείο κορύφωσης τον 16ο αι., επί σουλτάνου Σουλεϊμάν Α', τα αγγειοπλαστικά εργαστήρια παρήγαγαν κεραμικά πλακίδια για την επένδυση τοίχων, αγγεία, επιτραπέζια σκεύη και άλλα αντικείμενα καθημερινής χρήσης. Τα προϊόντα αυτά ήταν περιζήτητα από την οθωμανική αυτοκρατορική αυλή και τις πλούσιες οικογένειες της Κωνσταντινούπολης, συναγωνίζονταν μάλιστα τα αντίστοιχα κινεζικά προϊόντα από πορσελάνη (Ιζνίκ Σινί). Από τον 19ο αι. μάλιστα, ήταν αντικείμενο αναζήτησης των ξένων περιηγητών και συλλεκτών. Τα κεραμεικά Ιζνί χρησιμοποιήθηκαν και για την κόσμηση χριστιανικών ναών .

Αδελφές πόλεις

Το Ιζνίκ είναι αδελφοποιημένη πόλη με τη Λάρισσα, (από το 2000)
Ναός του Αγίου Νικολάου Ραγκαβά

Ιστορία του ναού

Ο Ναός του Αγίου Νικολάου Ραγκαβά χρονολογείται τον 11ο μ.Χ. αιώνα καθώς έχει παρόμοια αρχιτεκτονικά και διακοσμητικά χαρακτηριστικά με άλλους ναούς αυτής της περιόδου, όπως οι Άγιοι Απόστολοι και ο Ναός Σωτείρας Λυκοδείμου. Κατασκευάστηκε από τη μεγάλη βυζαντινή οικογένεια Ραγκαβά και αρχικά λειτουργούσε ως ιδιωτικός ναός. Υπάρχει πάντως και η άποψη ότι είναι του 9ου αιώνα μ.Χ. και ότι κατασκευάστηκε πάνω στα ερείπια αρχαίου ναού, από το γιό του αυτοκράτορα Μιχαήλ του Α΄ Ραγκαβά, Θεοφύλακτο. 
Το 1687 μ.Χ., στη διάρκεια της πολιορκίας της Αθήνας από τα στρατεύματα του Φραντσέσκο Μοροζίνι, στα πλαίσια του Έκτου Βενετουρκικού Πολέμου, μια οβίδα προκάλεσε ζημιές στο Ιερό Βήμα του ναού.
Το 1833 έγιναν στον ναό εργασίες συντήρησης και επέκτασης που αλλοίωσαν πολύ τη φυσιογνωμία του.  Επανέκτησε σε σημαντικό βαθμό την αρχική του μορφή το 1979 -80 ύστερα από εργασίες της Αρχαιολογικής Υπηρεσίας.

Περιγραφή του ναού

Ο Ναός του Αγίου Νικολάου Ραγκαβά στην αρχική του μορφή ήταν περίπου μισός σε έκταση από το σημερινό. 
Ήταν χτισμένος με βάση τον αρχιτεκτονικό τύπο του σταυροειδή εγγεγραμμένου με τρούλο και είχε θολοσκεπή σταυρεπίστεγο νάρθηκα με κωδωνοστάσιο, που κατεδαφίστηκαν. Στην κατασκευή του ναού έχουν χρησιμοποιηθεί και αρχαία υλικά (π.χ. κιονόκρανα) ενώ στην τοιχοποιία του ακολουθήθηκε ο πλινθοπερίκλειστος τύπος.
Κατά τις εργασίες συντήρησης και επέκτασής, το 1833, προστέθηκαν ο νάρθηκας, το καμπαναριό, το βόρειο παρεκκλήσι της Αγίας Παρασκευής και ο γυναικωνίτης του σημερινού ναού.  Η τοιχοδομία καλύφθηκε με σοβά και ο τρούλος με φύλλα μολύβδου. Τότε κατασκευάσθηκε και το σημερινό ξύλινο τέμπλο,  πιο δυτικά από το αρχικό, με αποτέλεσμα οι δύο ανατολικοί κίονες του ναού να βρίσκονται μέσα στο ιερό, ενώ τοποθετήθηκαν και άλλοι δύο κίονες πλάι στους προηγούμενους. Κατά τις εργασίες στα τέλη της δεκαετίας του ’70, βρέθηκε σε ένα κιονίσκο του τρούλου, η εξής εγχάρακτη επικλητική επιγραφή: Κ(ΥΡΙ)Ε  ΒΩΗΘΗ ΤΟΥ ΔΟΥΛ(ΟΥ) ΛΕΩ)(Ν)Τ(ΟΣ) ΡΑΝΚΑΒΑ. 
Οι αρχικές αγιογραφίες του ναού δε σώζονται. Οι υπάρχουσες έγιναν την περίοδο της βασιλείας του Όθωνα και είναι δυτικής τεχνοτροπίας.